**Հիմնավորում**

**«Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՀ օրենքի նախագծի ընդունման**

1. **Իրավական ակտի անհրաժեշտությունը (նպատակը).** Նախագծի հիմնական նպատակն է հարկային մարմին-հարկ վճարող շփումը նվազագույնի հասցնել` էականորեն կրճատելով նաև հարկային ստուգումների և ուսումնասիրությունների վարչարարության ժամկետը, կարգավորել պետական ռեգիստրի գործակալության կողմից պետական գրանցում (հաշվառում) չստացած, սակայն հարկային մարմնում հաշվառված հարկ վճարողների հաշվառումից հանման գործընթացը, հին սերնդի հսկիչ դրամարկղային մեքենաների հաշվառումից հանման գործընթացը: Բացի այդ, բարձրացնել հարկային վարչարարության արդյունավետությունը` ապահովելով հարկային կարգապահություն:
2. **Կարգավորման հարաբերությունների ներկա վիճակը և առկա խնդիրները.**

1) Ներկայումս հարկ վճարողները հարկային մարմին պարտադիր ներկայացվող բոլոր փաստաթղթերն ուղարկում են բացառապես էլեկտրոնային եղանակով, սակայն իրավիճակը այդպիսին չէ հարկային մարմնի կողմից հարկ վճարողներին պարտադիր ծանուցման ենթակա փաստաթղթերի մասով:

Գործնականում բազմաթիվ են այն դեպքերը, երբ հարկ վճարողները խուսափում են առձեռն ստանալ ստուգման (ուսումնասիրության) հանձնարարագրերը, ակտերի (արձանագրությունների) նախագծերը և ակտերը (արձանագրությունը)` դրանով իսկ արհեստականորեն երկարացնելով վարչարարության ժամկետը, որի արդյունքում հարկային մարմինը ստիպված է լինում այդ փաստաթղթերը ուղարկել փոստային ծառայության միջոցով, ինչը հանգեցնում է լրացուցիչ ծախսերի, և հարկային վարչարարությունը անտեղի ձգձգվում է: Հարկային օրենսդրության գործող կարգավորումները նախատեսում են էլեկտրոնային փոստի միջոցով այդ փաստաթղթերը ուղարկելու մոտեցում, սակայն միաժամանակ պարտադիր պայման են նախատեսում այն, որ հարկ վճարողը այդ փոստի հասցեն պետք է հատուկ ներկայացրած լինի ստուգման կամ ուսումնասիրությանը վերաբերող փաստաթղթերը ուղարկելու համար (որպես վիճակագրություն ներկայացենք, որ օրենսգիրքը ուժի մեջ մտնելուց հետո առ այսօր որևէ հարկ վճարող չի ներկայացրել նման փոստի հասցե):

Բացի այդ, ծրագրավորված և գործարկման փուլում է գտնվում կամերալ ուսումնասիրությունների էլեկտրոնային համակարգը, որի միջոցով գեներացված արձանագրությունները հարկ վճարողներին ուղարկվում են բացառապես հարկային մարմնի հաշվետվությունների ներկայացման էլեկտրոնային կառավարման համակարգի միջոցով, հետևաբար անհրաժեշտություն է առաջանում ՀՀ օրենսդրությամբ ամրագրել հսկողական աշխատանքներին վերաբերող փաստաթղթերը էլեկտրոնային համակարգով ուղարկելու պրակտիկան, հակառակ պարագայում` վերջինիս արդյունավետությունն էականորեն նվազում է:

Նախագծի շրջանակում նախատեսվում է ընդլայնել հարկ վճարողներին էլեկտրոնային եղանակով ծանուցման ենթակա փաստաթղթերի ցանկը։ Հարկ է նշել, որ էլեկտրոնային եղանակով ծանուցումը որպես հարկային վարչարարության շրջանակում ընդունվող փաստաթղթերի ծանուցման եղանակ արդեն իսկ կիրառվում է օրենսգրքի կանոնակարգումների համաձայն: Մասնավորապես օրենսգրքի 4-րդ հոդվածի 1-ին մասի 64-րդ կետի համաձայն՝ որպես պարտադիր ծանուցման ենթակա փաստաթղթեր սահմանված են հարկային մարմնի կողմից օրենսգրքի 398-րդ հոդվածի 5-րդ մասով նախատեսված՝ չվճարված հարկային պարտավորությունների գանձման կամ հարկ վճարողի գույքի արգելանքի վարչական վարույթների շրջանակներում ինչպես թղթային եղանակով, այնպես էլ էլեկտրոնային համակարգի միջոցով ընդունվող՝ օրենսգրքով և օրենքով նախատեսված փաստաթղթերը (արձանագրություններ, արգելանքի հանձնարարագրեր, որոշումներ, ծանուցագրեր): Վերջիններս ծանուցվում են էլեկտրոնային եղանակով, ինչը նույն մասի 66-րդ կետի համաձայն՝ իրականացվում է հարկային մարմնի հաշվետվությունների ներկայացման էլեկտրոնային կառավարման համակարգի՝ հարկ վճարողի անձնական էջում տեղադրելու եղանակով, իսկ դրա անհնարինության կամ տեղադրելու օրվանից հետո՝ 5 աշխատանքային օրվա ընթացքում, հարկ վճարողի կողմից նույն կետով նախատեսված անձնական էջ մուտք չգործելու դեպքում՝ ՀՀ հրապարակային ծանուցումների պաշտոնական ինտերնետային կայքում տեղադրելու միջոցով, որի մասին հարկ վճարողը ծանուցվում է հարկային մարմնում առկա իր էլեկտրոնային փոստով։

ՀՀ Սահմանադրության «Պատշաճ վարչարարության իրավունքը» վերտառությամբ 50-րդ հոդվածի 1-ին, 2-րդ և 3-րդ մասերով սահմանվում են մարդու և քաղաքացու պատշաճ վարչարարության իրավունքի մաս կազմող` վարչական մարմինների կողմից անձին առնչվող գործերի անաչառ, արդարացի և ողջամիտ ժամկետում քննության իրավունքը, տվյալ անձի՝ իրեն վերաբերող փաստաթղթերին ծանոթանալու իրավունքը, ինչպես նաև անձի համար միջամտող անհատական ակտ ընդունելուց առաջ անձի լսված լինելու իրավունքը:

Ըստ Մարդու իրավունքների եվրոպական դատարանի նախադեպային իրավունքի՝ «....իրավական պաշտպանության միջոցը պետք է լինի արդյունավետ ոչ միայն օրենսդրական մակարդակում, այլ նաև պրակտիկայում»:

Միաժամանակ, Սահմանադրական դատարանը, 2018 թվականի հունիսի 18-ի ՍԴՈ-1420 որոշման մեջ անդրադառնալով Սահմանադրության 75-րդ հոդվածի բովանդակությանը, արձանագրել է. «Սահմանադրության 75-րդ հոդվածի պահանջն է, որ հիմնական իրավունքները և ազատությունները կարգավորելիս օրենքները սահմանեն այդ իրավունքների և ազատությունների արդյունավետ իրականացման համար անհրաժեշտ կազմակերպական կառուցակարգեր և ընթացակարգեր:»։

Հաշվի առնելով վարչարարության արդյունավետության իրականացման առումով ՍԴ որոշումներով ներկայացված հիմնավորումները և Մարդու իրավունքների եվրոպական դատարանի նախադեպային իրավունքի կանոնակարգումները՝ նախագծով նախատեսվել է ստուգման (ուսումնասիրության) հանձնարարագրերի և ստուգման ակտերի (ուսումնասիրության արձանագրությունների) ծանուցման նոր էլեկտրոնային եղանակի սահմանում, որի միջոցով հարկային մարմնի կողմից իրականացվող վարչարարությունը կապահովի մի կողմից՝ այդ գործունեության արդյունավետությունը, իսկ մյուս կողմից՝ հարկ վճարողների և հարկային մարմնի միջև ծագող հարաբերություններում հարկ վճարողների հիմնական իրավունքների երաշխավորված իրացումը և պաշտպանությունը:

Օրենսգրքի 339-րդ հոդվածի 1-ին մասում սահմանված է, որ համալիր հարկային ստուգումների հանձնարարագիրը ստուգումն սկսելուց առնվազն երեք աշխատանքային օր առաջ (որը չի ներառում ստուգման անցկացման մասին ծանուցման օրը) ներկայացվում է հարկ վճարողին (գործադիր մարմնի ղեկավարին) կամ նրան փոխարինող պաշտոնատար անձին՝ ծանոթացման առձեռն։ Հետևաբար, նախագծի 4-րդ հոդվածի 3-րդ կետով նախատեսվող էլեկտրոնային ծանուցման եղանակը միակը չէ համալիր հարկային ստուգման դեպքում։

Վերոնշյալը վերաբերելի է նաև նախագծի 4-րդ հոդվածի 4-րդ կետով նախատեսվող կանոնակարգմանը, մասնավորապես` հաշվի առնելով հարկային մարմնի կողմից իրականացվող ստուգումների տեսակների առանձնահատկությունները, օրենսգրքի 339-րդ հոդվածի 4-րդ մասի համաձայն՝ թեմատիկ ստուգումների հանձնարարագիրը ներկայացվում է առձեռն, իսկ նախագծի 4-րդ հոդվածի 4-րդ կետով սահմանվել է, որ հանձնարարագիրը ստորագրելուց կամ ստանալուց հրաժարվելու կամ հարկ վճարողի (գործադիր մարմնի ղեկավարի) կամ նրան փոխարինող պաշտոնատար անձի բացակայության դեպքում այդ մասին, ինչպես նաև հանձնարարագիրը ծանոթացման ներկայացնելու օրվա մասին համապատասխան գրառում է կատարվում հանձնարարագրի օրինակների վրա, և երկու աշխատանքային օրվա ընթացքում հանձնարարագրի՝ այն հրապարակելու լրազորություն ունեցող անձի էլեկտրոնային ստորագրությամբ վավերացված կամ տեսաներածված տարբերակը հարկ վճարողին է ուղարկվում օրենսգրքի 339-րդ հոդվածի 3-րդ մասի 2-րդ կետով սահմանված կարգով:

Ուստի, կարող ենք փաստել, որ նախագծի 4-րդ հոդվածի 4-րդ կետով նախատեսված կանոնակարգման արդյունքում ապահովվում է նաև «Վարչարարության հիմունքների և վարչական վարույթի մասին» ՀՀ օրենքի 59-րդ հոդվածի 2-րդ մասով նախատեսված նորմերի իրացումը, համաձայն որի՝ «Որպես կանոն, գրավոր վարչական ակտի հանձնումը պետք է կատարվի ակտը վարույթի մասնակիցներին ստորագրությամբ առձեռն հանձնելու միջոցով:

Նույն մասով նախատեսված հանձնման մյուս միջոցները կիրառվում են այն դեպքում, երբ որևէ հիմնավոր պատճառով ստորագրությամբ առձեռն հանձնելու հնարավորություն չկա, այդ թվում, եթե հասցեատերն ինքը խնդրել է օգտագործել հանձնման այլ միջոցներ:»։

Հայաստանի Հանրապետության սահմանադրական դատարանը, 12.05.2020թ. ՍԴՈ-1529 որոշմամբ արձանագրել է, որ «Վարչարարության հիմունքների և վարչական վարույթի մասին» Հայաստանի Հանրապետության օրենքի՝ ծանուցմանը վերաբերող իրավակարգավորումներից հետևում է, որ ծանուցման հանձնումը պետք է կատարվի այնպիսի եղանակով, որը թույլ կտա հաստատել հասցեատիրոջ կողմից ակտն ստանալու կամ օրենքով սահմանված դեպքերում պատշաճ ծանուցված լինելու փաստը, որը արդյունավետ կառուցակարգ է պատշաճ ծանուցման իրականացման համար, այսինքն՝ էական նշանակություն ունի ծանուցումն ստանալու հանգամանքը, այլ ոչ միայն այն ուղարկելու փաստի առկայությունը։ Ընդ որում, հարկ վճարողը պետք է հնարավորություն ունենա «բացելու և ծանոթանալու» ծանուցման բովանդակությանը, և որևէ նշանակություն չունի, թե վերջինս օգտվե՞լ է այդ հնարավորությունից, թե ոչ: Այսինքն՝ պարտադիր ծանուցման ենթակա փաստաթղթերի՝ հարկ վճարողներին էլեկտրոնային եղանակով իրազեկումը կարող է հաստատված լինել միայն այն ժամանակ, երբ փաստաթուղթը ոչ միայն ուղարկվում է հարկ վճարողի կողմից հարկային մարմին ներկայացված էլեկտրոնային փոստի հասցեին, այլ նաև հասնում է այդ հասցեին: Այս համատեքստում նախագծով սահմանվել է, որ պարտադիր ծանուցման ենթակա փաստաթղթերին հարկ վճարողը համարվում է պատշաճ ծանուցված հարկային մարմնի հաշվետվությունների ներկայացման էլեկտրոնային կառավարման համակարգի անձնական էջում նշված փաստաթղթերը տեղադրելու օրվանից։ Նշված փաստաթղթերի՝ հարկային մարմնի հաշվետվությունների ներկայացման էլեկտրոնային կառավարման համակարգի անձնական էջում տեղադրումը հավաստվում է էլեկտրոնային համակարգի կողմից։ Այսինքն, նախագծով ապահովվել է ծանուցման հանձնումը այնպիսի եղանակով, որը թույլ կտա հաստատել հասցեատիրոջ կողմից ակտն ստանալու փաստը, ինչը երաշխավորում է անձի՝ լսված լինելու իրավունքի իրացման կարգի արդյունա­վետու­թյունը: Հետևաբար, նախագծով նախատեսված ծանուցման եղանակը երաշխավորում է սահմանադրորեն կանխորոշված նպատակի լիարժեք իրացումը՝ կոնկրետ դեպքում հաշվի առնելով նաև Սահմանադրության 50-րդ, 78-րդ, 79-րդ, 80-րդ և 81-րդ հոդվածների պահանջները։

2) «Հայաստանի Հանրապետության քաղաքացիական օրենսգիրքը գործողության մեջ դնելու մասին» ՀՀ օրենքի 6-րդ հոդվածի համաձայն՝ մինչև ՀՀ քաղաքացիական օրենսգրքի ուժի մեջ մտնելն ստեղծված ձեռնարկությունների այն կազմակերպական-իրավական տեսակները, որոնք նախատեսված չեն օրենսգրքի 5-րդ գլխով, մինչև 2001 թվականի հունվարի 1-ը ենթակա են վերակազմակերպման և գրանցման: Նշված ժամկետում չվերակազմակերպվելու և չգրանցվելու դեպքում դրանք ենթակա են լուծարման: Մինչև օրենսգրքի ուժի մեջ մտնելն ստեղծված և օրենսգրքի 5-րդ գլխով նախատեսված կազմակերպական-իրավական ձև ունեցող իրավաբանական անձինք մինչև 2001 թվականի հունվարի 1-ը իրենց հիմնադիր փաստաթղթերը պետք է համապատասխանեցնեն օրենսգրքի 5-րդ գլխի նորմերի պահանջներին և վերագրանցվեն: Նշված ժամկետում չհամապատասխանեցված և չվերագրանցված հիմնադիր փաստաթղթերը համարվում են անվավեր:

Ներկայումս առկա են հարկային մարմնում հաշվառված հարկ վճարողներ, որոնք ՀՀ քաղաքացիական օրենսգրքի 5-րդ գլխով նախատեսված կազմակերպական-իրավական ձևերին չեն համապատասխանում, սակայն դրանց հաշվառումից հանելու (ՀՎՀՀ-ները չեղարկելու) իրավական հիմքը բացակայում է: Բացի այդ, հարկային մարմնի տեղեկատվական բազայում հաշվառված են բազմաթիվ հարկ վճարողներ, որոնց պետական գրանցումը տեղի չի ունեցել պետական ռեգիստրը վարող մարմնում, այլ անմիջապես հաշվառվել են հարկային մարմնում` դեռևս վաղուց:

3) ՀՀ հարկային օրենսգրքի 457-րդ հոդվածի 5-րդ մասի համաձայն` 2019 թվականի հունվարի 1-ից «Հին սերնդի» հսկիչ դրամարկղային մեքենաները այլևս կիրառելի չեն, սակայն հարկային մարմնի տեղեկատվական բազայում գրանցված են «գործող» կարգավիճակ ունեցող շուրջ 34000 «Հին սերնդի» հսկիչ դրամարկղային մեքենաներ: Առանձին դեպքերում հարկ վճարողները դեռևս կիրառում են այդ հսկիչ դրամարկային մեքենաները, միաժամանակ բացակայում է դրանց գրանցումից հանելու կարգը:

4) ՀՀ հարկային օրենսգրքի ներկայիս կարգավորումներով սահմանված են հարկային ստուգումների և ուսումնասիրությունների տեսակները, սակայն դրանք բավարար արդյունավետություն չեն ապահովում այն դեպքերի համար, երբ հարկային մարմնի տեղեկատվական բազայի տվյալնների կամ երրորդ անձանցից ստացված տեղեկությունների հիման վրա կատարված վերլուծություններով հարկ վճարողների առանձին գործարքներ համարվում են ռիսկային, սակայն այդ մասով հարկային հաշվարկներ չեն ներկայացվում կամ չեն ճշտվում արդեն իսկ ներկայացված հարկային հաշվարկները: Հատկապես խնդիրն ակնհայտ է դառնում, երբ հնարավոր իրավա­խախտման արդյունքում առաջացող հարկի կամ վճարի մեծությունը չի գերազանցում նվազագույն աշխատավարձի չորսհազարապատիկը (ՀՀ քրեական օրենսգրքի 205-րդ հոդվածով քրեական պատասխանատվություն է սահմանված հարկը, տուրքը կամ պարտադիր այլ վճարը նվազագույն աշխատավարձի չորսհազարապատիկը գերա­զան­ցող չափերով չվճարելու համար):

Միաժամանակ, տվյալ դեպքում` նվազագույն աշխատավարձի չորսհա­զարա­պատիկը գերազանցող հարկերի (վճարների) գծով իրավապահ մարմինների միջոցով դրանց հայտարարագրումն ապահովելու գործընթացը տևական է, որի արդյունքում անտեղի երկարաձգվում է ռիսկերի չեզոքացման գործընթացը, իսկ առանձին դեպքերում` բաց է թողնվում հարկերի (վճարների) առաջադրման վաղեմության ժամկետը:

Այս պարագայում օրենսգրքով սահմանված հարկային հսկողության միակ հսկո­ղության գործիքը հանդիսանում է համալիր հարկային ստուգումը, սակայն մի կողմից համալիր հարկային ստուգման հանձնարարագրեր հրապարակելու համար հարկ վճարողները պետք է ընդգրկված լինեն համապատասխան տարեկան ծրագրում, իսկ մյուս կողմից նշված ստուգման տեսակը առավել լայն, աշխատատար և ծավալուն գործընթաց է, քանի որ այդ ստուգման ընթացքում ստուգման են ենթարկվում ոչ միայն ռիսկային, այլ հարկ վճարողների բոլոր գործարքները և դրանց հիման վրա ներկայացված բոլոր հարկային հաշվարկները:

Արդյունքում` բազամաթիվ են դեպքերը, երբ հարկ վճարողները չընգրկվելով համալիր հարկային ստուգումների տարեկան ծրագրում, և միաժամանակ նվազագույն աշխատավարձի չորսհազարապատիկը չգերազանցող, ինչպես նաև առանձին գործարքներից առաջացող հարկերի (վճարների) գծով չեն ճշտում հարկային հաշվարկները կամ ընդհանրապես չեն ներկայացնում դրանք:

Նշված խնդրին անդրադարձել է նաև Արժույթի միջազգային հիմնադրամը, մասնավորապես՝ 2020թ. մարտ ամսին կազմված զեկույցում նշելով, որ «Անհրաժեշտ է հարկային օրենսգրքով հարկային ստուգման տեսակների դասակարգման ավելի մեծ ճկունություն տալ, այդ թվում՝ նախատեսելով սահմանափակ խնդիրների ստուգումներ, եթե վերհանված ռիսկի գործոնները նեղ են:»: Միաժամանակ, ըստ էության, նշվել է, որ այն դեպքերում, երբ ռիսկերի վերլուծության միջոցով վեր է հանվում սահմանափակ կամ առանձին խնդիր, ՊԵԿ-ն անհրաժեշտ է, որ ունենա տվյալ ակներև ռիսկին ստուգման միջոցով հետամուտ լինելու իրավասություն՝ առանց ստուգողին պարտադրելու իրականացնել համալիր հարկային ստուգում: Նշված ճկունությունը օգտակար կլինի ինչպես հարկային մարմնի (ստուգման ռեսուրսի արդյունավետ օգտագործման տեսանկյունից), այնպես էլ` հարկ վճարողի համար (կրճատելով լիարժեք ստուգման ժամանակը և անհարմարությունը):

5) ՀՀ վարչապետի 11.06.2018թ. N702-Լ որոշմամբ հաստատված հավելվածի 28-րդ կետով սահմանված են ՀՀ ՊԵԿ հիմնական մասնագիտական կառուցվածքային ստորաբաժանումները: Խնդիրն այն է, որ օրենսգրքի 339-րդ հոդվածի 2-րդ մասում և 343-րդ հոդվածի 7-րդ մասում կիրառվում է «հարկային տեսչության պետ» հասկացությունը, որը անհրաժեշտ է համապատասխանեցնել վերը նշված որոշմամբ սահմանված՝ ՀՀ ՊԵԿ մասնագիտական կառուցվածքային ստորաբաժանումների անվանումներին:

1. **Առկա խնդիրների առաջարկվող լուծումները.**

1) Նախագծով առաջարկվում է փաստաթղթերը ուղարկելու հնարավորություն ընձեռել նաև հարկային մարմնի հաշվետվությունների ներկայացման էլեկտրոնային կառավարման համակարգի միջոցով:

Փոփոխությունների արդյունքում հնարավորություն կընձեռվի նաև հարկ վճարողներին` իրենց առարկությունները հարկային մարմին ներկայացնել հարկային մարմնի հաշվետվությունների ներկայացման էլեկտրոնային կառավարման համակարգի միջոցով:

Ստուգումներին և ուսումնասիրություններին վերաբերող փաստաթղթերի հարկային մարմնի հաշվետվությունների ներկայացման էլեկտրոնային կառավարման համակարգի միջոցով փոխանակման հնարավորության ապահովումը, որպես գործարար միջավայրի բարելավմանն ուղղված վարչարարության կազմակերպման միջոցառում նախատեսված է ինչպես ՀՀ կառավարության 2019թ. մայիսի 16-ի «Հայաստանի Հանրապետության կառավարության 2019-2023 թվականների գործունեության միջոցառումների ծրագիրը հաստատելու մասին» N650-Լ որոշմամբ հաստատված միջոցառումների ծրագրի (հավելված 1) 356.3-րդ կետով, այնպես էլ` ՀՀ կառավարության 2019թ. դեկտեմբերի 12-ի N1830-Լ որոշմամբ հաստատված` ՀՀ ՊԵԿ 2020-2024 թվականների զարգացման և վարչարարության բարելավման ռազմավարական ծրագրով:

2) Նախագծով առաջարկվում է ՀՀ հարկային օրենսգրքում նախատեսել դրույթ, որի հիման վրա հարկային մարմնում հաշվառված, սակայն ՀՀ քաղաքացիական օրենսգրքի 5-րդ գլխով նախատեսված կազմակերպական-իրավական ձևերին չհամապատասխանող սուբյեկտները կհանվեն հաշվառումից:

3) Նախագծով առաջարկվում է օրենսգրքով նախատեսել դրույթներ, որոնք հնարավորություն կտան հաշվառումից հանելու հին սերնդի հսկիչ դրամարկղային մեքենաները:

4) Հարկային հսկողության արդյունավետությունը բարձրացնելու նպատակով` նախագծով առաջարկվում է հարկային մարմնի գործիքակազմին ավելացնել «Թեմատիկ ուսումնասիրության» տեսակը, որի շրջանակներում հարկային մարմինը կլիազորվի բացառապես վերլուծության (այդ թվում` կամերալ ուսումնասիրության) արդյունքների հիման վրա առաջացած կոնկրետ ռիսկերի գծով հարկային հաշվարկները չներկայացրած կամ դրանք չճշտած հարկ վճարողների մոտ իրականացնել ուսումնասիրություն և դրա արդյունքում առաջադրել համապատասխան հարկային պարտավորություններ:

Ընդ որում, հարկ վճարողներին անտեղի անհանգստացնելու ռիսկերը չեզոքացնելու նպատակով` նախագծով սահմանվել է մի քանի կարևոր պայման: Առաջինը` նշված թեմատիկ ուսումնասիրության հանձնարարագիր կարող է հրապարակվել ոչ ավելի, քան յուրաքանչյուր հարկային տարվա ընթացքում մեկ անգամ: Երկրորդը` թեմատիկ ուսումնասիրության իրականացման համար հիմք կարող են հանդիսանալ՝ բացառապես հարկային մարմնի կողմից իրականացրած վերլուծության արդյունքները, որոնց մասին հարկ վճարողը նախապես ծանուցվել է: Երրորդ՝ հարկային մարմնում բավարար տեղեկատվության առկայության դեպքում տվյալ ուսումնասիրության տեսակը կարող է իրականացվել նաև առանց հարկ վճարողին այցելության՝ հարկային մարմնի գրասենյակում:

Միաժամանակ, նման տեսակի ուսումնասիրության սահմանման պարագայում՝ արդեն իսկ բացակայում է նաև շրջանառության հարկ վճարողների նվազեցումների մասով կամերալ ուսումնասիրությունների հիման վրա պարտավորությունների առաջադրման անհրաժեշտությունը, քանի որ այն անհրաժեշտության դեպքում կարող է իրականացվել տվյալ ուսումնասիրության շրջանակներում: Բացի այդ, հարկային մարմնի փորձը ցույց է տվել, որ նվազեցումների գծով կատարված կամերալ ուսումնասիրությունների հիման վրա շրջանառության հարկ վճարողների գերակշիռ մասը ճշտում է հարկային հաշվարկները, հետևաբար հիմնականում նույնիսկ արձանագրություններ չեն կազմվում:

5) Առաջարկվում է նաև օրենսգրքի 339-րդ հոդվածի 2-րդ մասում և 343-րդ հոդվածի 7-րդ մասում կիրառվող «հարկային տեսչության պետ» հասկացությունը համապատասխանեցնել ՀՀ ՊԵԿ մասնագիտական կառուցվածքային ստորաբաժանումների անվանումներին:

1. **Կարգավորման առարկան.**

Նախագծի կարգավորման առարկան` էլեկտրոնային համակարգերի կատարե­լագործումը, պետական ռեգիստրի գործակալության կողմից պետական գրանցում (հաշվառում) չստացած, սակայն հարկային մարմնում հաշվառված հարկ վճարողների, հին սերնդի հսկիչ դրամարկղային մեքենաների հաշվառումից հանման գործընթացի կարգավորումն է, ինչպես նաև թեմատիկ ուսումնասիրության ընթացակարգի սահմանումն է:

1. **Նախագծերի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ պետական եկամուտների կոմիտեի կողմից:

1. **Իրավական ակտի կիրառման դեպքում ակնկալվող արդյունքը.**

Նախագծի ընդուն­­ման արդյունքում ակնկալվում է, որ էականորեն կկրճատվեն հարկային վարչարարության ժամկետները, կկարգավորվեն պետական ռեգիստրի գործակալության կողմից պետական գրանցում (հաշվառում) չստացած, սակայն հարկային մարմնում հաշվառված հարկ վճարողների և հին սերնդի հսկիչ դրամարկղային մեքենաների հաշվառումից հանման գործընթացները:

Թեմատիկ ուսումնասիրության վերաբերող դրույթների ընդունմամբ հարկ վճարողների կողմից իրականացված գործարքներից առաջացող ՀՀ պետական բյուջե վճարման ենթակա գումարների ապահովման գործընթացը կդառնա ավելի արագ, արդյունավետ, էականորեն կնվազի հարկային վարչարարության վրա ծախսվող աշխատաժամանակն ու ռեսուրսները:

**7. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն, պետական բյուջեի եկամուտներում և ծախսերում էական փոփոխութ­յուններ չի նախատեսվում։

**8. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագծի ընդունումը կապված է ՀՀ կառավարության 16.05.2019թ. N650-Լ որոշման N1 հավելվածով հաստատված՝ ՀՀ կառավարության 2019-2023 թվականների գործունեության միջոցառումների ծրագրի կատարումն ապահովող միջոցառումների ցանկի 356.3-րդ կետով նախատեսված միջոցառման, ՀՀ կառավարության 2019թ. դեկտեմբերի 12-ի N1830-Լ որոշմամբ հաստատված ՀՀ ՊԵԿ զարգացման և վարչարարության բարելավման ռազմավարական ծրագրի 1.1.1-ին, 1.1.2-րդ, 1.1.4-րդ և 1.1.6-րդ կետերով նախատեսված միջոցառումների հետ: